CELEX: 32016R0278
Language: el
Date: 2016-02-26 00:00:00
Title: Εκτελεστικός κανονισμός (ΕΕ) 2016/278 της Επιτροπής, της 26ης Φεβρουαρίου 2016, για την κατάργηση του οριστικού δασμού αντιντάμπινγκ που επιβλήθηκε στις εισαγωγές ορισμένων συνδετήρων από σίδηρο ή χάλυβα καταγωγής Λαϊκής Δημοκρατίας της Κίνας, όπως επεκτάθηκε στις εισαγωγές ορισμένων συνδετήρων από σίδηρο ή χάλυβα που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι

27.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 52/24
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/278 ΤΗΣ ΕΠΙΤΡΟΠΉΣ
   της 26ης Φεβρουαρίου 2016
   για την κατάργηση του οριστικού δασμού αντιντάμπινγκ που επιβλήθηκε στις εισαγωγές ορισμένων συνδετήρων από σίδηρο ή χάλυβα καταγωγής Λαϊκής Δημοκρατίας της Κίνας, όπως επεκτάθηκε στις εισαγωγές ορισμένων συνδετήρων από σίδηρο ή χάλυβα που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2015/476 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, για τα μέτρα που μπορεί να λάβει η Ένωση μετά από έκθεση που εγκρίνει το Όργανο Επίλυσης Διαφορών του ΠΟΕ σχετικά με μέτρα αντιντάμπινγκ και αντεπιδοτήσεων (1) («ο εξουσιοδοτικός κανονισμός του ΠΟΕ»), και ιδίως το άρθρο 1 παράγραφος 1 στοιχείο α),
   Εκτιμώντας τα ακόλουθα:
   A.   ΙΣΧΥΟΝΤΑ ΜΕΤΡΑ
   
   
               (1)
            
            
               Το Συμβούλιο, με τον κανονισμό (ΕΚ) αριθ. 91/2009 (2), επέβαλε οριστικό δασμό αντιντάμπινγκ στις εισαγωγές ορισμένων συνδετήρων από σίδηρο ή χάλυβα καταγωγής Λαϊκής Δημοκρατίας της Κίνας («Κίνα»).
            
         
               (2)
            
            
               Στις 28 Ιουλίου 2011 το Όργανο Επίλυσης Διαφορών («ΟΕΔ») του Παγκόσμιου Οργανισμού Εμπορίου («ΠΟΕ») ενέκρινε την έκθεση του δευτεροβάθμιου δικαιοδοτικού οργάνου και την έκθεση της ειδικής ομάδας, όπως τροποποιήθηκε από την έκθεση του δευτεροβάθμιου δικαιοδοτικού οργάνου στην υπόθεση «European Communities — Definitive Anti-Dumping Measures on Certain Iron or Steel Fasteners from China» (Ευρωπαϊκές Κοινότητες — Οριστικά μέτρα αντιντάμπινγκ για ορισμένους συνδετήρες από σίδηρο ή χάλυβα από την Κίνα) (3) («αρχικές εκθέσεις»). Μετά τη διαδικασία επανεξέτασης για την εφαρμογή των αρχικών εκθέσεων, το Συμβούλιο εξέδωσε τον εκτελεστικό κανονισμό (ΕΕ) αριθ. 924/2012 του Συμβουλίου (4), ο οποίος τροποποίησε τον κανονισμό (ΕΚ) αριθ. 91/2009.
            
         
               (3)
            
            
               Με τον εκτελεστικό κανονισμό (ΕΕ) 2015/519 (5) η Ευρωπαϊκή Επιτροπή («Επιτροπή»), ύστερα από επανεξέταση ενόψει της λήξης ισχύος των μέτρων που πραγματοποιήθηκε σύμφωνα με τις διατάξεις του άρθρου 11 παράγραφος 2 του κανονισμού (ΕΚ) αριθ. 1225/2009 (6), διατήρησε τα μέτρα όπως τροποποιήθηκαν από τον εκτελεστικό κανονισμό (ΕΕ) αριθ. 924/2012.
            
         
               (4)
            
            
               Τα μέτρα που διατηρήθηκαν σε ισχύ με τον εκτελεστικό κανονισμό (ΕΕ) 2015/519 έλαβαν τη μορφή κατ' αξίαν δασμού που καθορίστηκε για τους επιμέρους κινέζους παραγωγούς-εξαγωγείς που περιλήφθηκαν στο δείγμα στο επίπεδο από 0,0 % έως 69,7 %. Ταυτόχρονα ο δασμός αντιντάμπινγκ για τους συνεργασθέντες κινέζους παραγωγούς-εξαγωγείς που δεν περιλήφθηκαν στο δείγμα καθορίστηκε σε επίπεδο 54,1 %, ενώ ο δασμός υπολοίπων εταιρειών για μη συνεργασθέντες κινέζους παραγωγούς-εξαγωγείς ανήλθε σε 74,1 %.
            
         
               (5)
            
            
               Με τον εκτελεστικό κανονισμό (ΕΕ) αριθ. 723/2011 του Συμβουλίου (7), όπως τροποποιήθηκε τελευταία με τον εκτελεστικό κανονισμό (ΕΕ) αριθ. 693/2012 (8), τα μέτρα επεκτάθηκαν στις εισαγωγές ορισμένων συνδετήρων από σίδηρο ή χάλυβα που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι.
            
         B.   ΕΚΘΕΣΕΙΣ ΣΥΜΜΟΡΦΩΣΗΣ ΤΟΥ ΟΕΔ ΤΟΥ ΠΟΕ
   
   
               (6)
            
            
               Όπως αναφέρεται στην αιτιολογική σκέψη 2, το Συμβούλιο εφάρμοσε τις αρχικές εκθέσεις δυνάμει του εκτελεστικού κανονισμού (ΕΕ) αριθ. 924/2012.
            
         
               (7)
            
            
               Η Κίνα, ωστόσο, έκρινε ότι το μέτρο που ελήφθη από την Ευρωπαϊκή Ένωση στο πλαίσιο του εκτελεστικού κανονισμού (ΕΕ) αριθ. 924/2012 για την υλοποίηση των αρχικών εκθέσεων ήταν ασυμβίβαστο με πολλές διατάξεις της συμφωνίας αντιντάμπινγκ («ΣΑ») και της GATT του 1994. Στις 30 Οκτωβρίου 2013 η Κίνα ζήτησε διαβούλευση με την Ευρωπαϊκή Ένωση, σύμφωνα με τα άρθρα 4 και 21.5 του μνημονίου συμφωνίας σχετικά με τους κανόνες και τις διαδικασίες που διέπουν την επίλυση των διαφορών («ΜΣΕΔ») του ΠΟΕ. Στις 5 Δεκεμβρίου 2013 η Κίνα ζήτησε τη συγκρότηση ειδικής ομάδας δυνάμει του άρθρου 21.5 του ΜΣΕΔ («ειδική ομάδα για την εξέταση της συμμόρφωσης»). Στις 27 Μαρτίου 2014 ο Γενικός Διευθυντής του ΠΟΕ συγκρότησε την ειδική ομάδα για την εξέταση της συμμόρφωσης.
            
         
               (8)
            
            
               Στις 7 Αυγούστου 2015 η έκθεση της ειδικής ομάδας για την εξέταση της συμμόρφωσης (9) διανεμήθηκε στα μέλη του ΠΟΕ. Στις 9 Σεπτεμβρίου 2015 η Ευρωπαϊκή Ένωση γνωστοποίησε στο ΟΕΔ, σύμφωνα με τα άρθρα 16.4 και 17 του ΜΣΕΔ, την απόφασή της να ασκήσει έφεση στο δευτεροβάθμιο δικαιοδοτικό όργανο όσον αφορά ορισμένα νομικά ζητήματα που θίγονται στην έκθεση της ειδικής ομάδας για την εξέταση της συμμόρφωσης και όσον αφορά ορισμένες νομικές ερμηνείες τις οποίες διατύπωσε η ειδική ομάδα. Στις 14 Σεπτεμβρίου 2015 η Κίνα ενημέρωσε το ΟΕΔ σχετικά με την απόφασή της να ασκήσει αντέφεση.
            
         
               (9)
            
            
               Στις 18 Ιανουαρίου 2016 η έκθεση του δευτεροβάθμιου δικαιοδοτικού οργάνου για τη συμμόρφωση (10) διανεμήθηκε στα μέλη του ΠΟΕ. Η έκθεση της ειδικής ομάδας για τη συμμόρφωση, που κυκλοφόρησε στις 7 Αυγούστου 2015, και η έκθεση του δευτεροβάθμιου δικαιοδοτικού οργάνου για τη συμμόρφωση, που κυκλοφόρησε στις 18 Ιανουαρίου 2016, αναφέρονται ως «εκθέσεις συμμόρφωσης».
            
         
               (10)
            
            
               Στις εκθέσεις συμμόρφωσης διαπιστώθηκε, μεταξύ άλλων, ότι η ΕΕ ενήργησε ανακόλουθα προς:
               
                           —
                        
                        
                           Το άρθρο 2.4 της ΣΑ όσον αφορά τη μεταχείριση ορισμένων πληροφοριών για τα χαρακτηριστικά των προϊόντων του παραγωγού στην ανάλογη χώρα που χρησιμοποιήθηκαν για τον καθορισμό της κανονικής αξίας, όσον αφορά τις διαφορές στη φορολογία, και όσον αφορά τις διαφορές σχετικά με την πρόσβαση σε πρώτες ύλες, τη χρήση ηλεκτρικού ρεύματος ιδίας παραγωγής, την αποδοτικότητα αναφορικά με την κατανάλωση πρώτων υλών, την αποδοτικότητα όσον αφορά την κατανάλωση ηλεκτρικής ενέργειας και την παραγωγικότητα ανά εργαζόμενο.
                        
                     
                           —
                        
                        
                           Το άρθρο 2.4.2 της ΣΑ όσον αφορά τις εξαγωγές για τις οποίες δεν υπήρξε παραλληλισμός με τις πωλήσεις του παραγωγού της ανάλογης χώρας.
                        
                     
                           —
                        
                        
                           Τα άρθρα 4.1 και 3.1 της ΣΑ όσον αφορά τον ορισμό του εγχώριου κλάδου παραγωγής και της ζημίας.
                        
                     
                           —
                        
                        
                           Το άρθρο 6.1.2 της ΣΑ όσον αφορά το κατά πόσο ο παραγωγός της ανάλογης χώρας έπρεπε να έχει τύχει μεταχείρισης ως ενδιαφερόμενο μέρος και όσον αφορά την κοινοποίηση στους κινέζους παραγωγούς των πληροφοριών που παρέχονται από τον παραγωγό της ανάλογης χώρας σχετικά με τον κατάλογο και τα χαρακτηριστικά των προϊόντων του.
                        
                     
                           —
                        
                        
                           Τα άρθρα 6.4, 6.2 και τα άρθρα 6.5 και 6.5.1 της ΣΑ όσον αφορά τη μεταχείριση ορισμένων πληροφοριών σχετικά με τα χαρακτηριστικά των προϊόντων του παραγωγού της ανάλογης χώρας.
                        
                     
         
               (11)
            
            
               Στην έκθεση του δευτεροβάθμιου δικαιοδοτικού οργάνου για τη συμμόρφωση, το δευτεροβάθμιο δικαιοδοτικό όργανο εισηγήθηκε να ζητήσει το ΟΕΔ από την Ευρωπαϊκή Ένωση να εναρμονίσει τα μέτρα της που διαπιστώθηκε ότι δεν συνάδουν με τη ΣΑ προς τις υποχρεώσεις που υπέχει δυνάμει της ΣΑ.
            
         
               (12)
            
            
               Στις 12 Φεβρουαρίου 2016, το ΟΕΔ ενέκρινε τις εκθέσεις συμμόρφωσης.
            
         
               (13)
            
            
               Ενόψει των ευρημάτων που αναφέρονται στην αιτιολογική σκέψη 10, η Επιτροπή θεωρεί ότι, σύμφωνα με το άρθρο 1 παράγραφος 1 στοιχείο α) του εξουσιοδοτικού κανονισμού του ΠΟΕ, είναι σκόπιμο να καταργηθούν οι δασμοί αντιντάμπινγκ που επιβλήθηκαν με τον κανονισμό (ΕΚ) αριθ. 91/2009, όπως τροποποιήθηκαν με τον εκτελεστικό κανονισμό (ΕΕ) αριθ. 924/2012 και διατηρήθηκαν σε ισχύ με τον εκτελεστικό κανονισμό (ΕΕ) 2015/519 («τα επίμαχα μέτρα»).
            
         
               (14)
            
            
               Η κατάργηση των επίμαχων μέτρων θα πρέπει να τεθεί σε ισχύ από την ημερομηνία έναρξης ισχύος της και, επομένως, δεν παρέχει καμία βάση για την επιστροφή των δασμών που έχουν εισπραχθεί πριν από την εν λόγω ημερομηνία.
            
         
               (15)
            
            
               Η επιτροπή που έχει συσταθεί βάσει του άρθρου 15 παράγραφος 1 του κανονισμού (ΕΚ) αριθ. 1225/2009, δεν εξέδωσε γνώμη
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι οριστικοί δασμοί αντιντάμπινγκ στις εισαγωγές ορισμένων συνδετήρων από σίδηρο ή χάλυβα, πλην αυτών από ανοξείδωτο χάλυβα, δηλαδή ξυλόβιδες (εκτός των μακριών καρφιών με σπείρωμα), βίδες που σχηματίζουν σπείρωμα με το βίδωμά τους, άλλες βίδες και μπουλόνια με κεφαλή (έστω και με τα παξιμάδια και τις ροδέλες τους, αλλά εκτός των βιδών των κομμένων από σώματα με πλήρη τομή, και με πάχος στελέχους που δεν υπερβαίνει τα 6 mm και εκτός των βιδών και των μπουλονιών για τη στερέωση υλικού κατασκευής σιδηροτροχιών) και ροδέλες, που υπάγονται επί του παρόντος στους κωδικούς ΣΟ 7318 12 90, 7318 14 91, 7318 14 99, 7318 15 59, 7318 15 69, 7318 15 81, 7318 15 89, ex 7318 15 90, ex 7318 21 00 και ex 7318 22 00 (κωδικοί TARIC 7318159021, 7318159029, 7318159071, 7318159079, 7318159091, 7318159098, 7318210031, 7318210039, 7318210095, 7318210098, 7318220031, 7318220039, 7318220095 και 7318220098) και είναι καταγωγής Λαϊκής Δημοκρατίας της Κίνας, όπως επεκτάθηκαν στις εισαγωγές που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι, καταργούνται και η διαδικασία όσον αφορά τις εν λόγω εισαγωγές περατώνεται.
   Άρθρο 2
   Η κατάργηση των δασμών αντιντάμπινγκ που αναφέρονται στο άρθρο 1 ισχύει από την ημερομηνία έναρξης ισχύος του παρόντος κανονισμού, όπως προβλέπεται στο άρθρο 3, και δεν χρησιμεύει ως βάση για την επιστροφή δασμών που έχουν εισπραχθεί πριν από την ημερομηνία αυτή.
   Άρθρο 3
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 26 Φεβρουαρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 83 της 27.3.2015, σ. 6.
   
      (2)  ΕΕ L 29 της 31.1.2009, σ. 1.
   
      (3)  ΠΟΕ, Έκθεση του δευτεροβάθμιου δικαιοδοτικού οργάνου, ΑΒ-2011-2, WT/DS397/AB/R, 15 Ιουλίου 2011. ΠΟΕ, Έκθεση της ειδικής επιτροπής, WT/DS397/R, 3 Δεκεμβρίου 2010.
   
      (4)  ΕΕ L 275 της 10.10.2012, σ. 1.
   
      (5)  ΕΕ L 82 της 27.3.2015, σ. 78.
   
      (6)  ΕΕ L 343 της 22.12.2009, σ. 51.
   
      (7)  ΕΕ L 194 της 26.7.2011, σ. 6.
   
      (8)  ΕΕ L 203 της 31.7.2012, σ. 23.
   
      (9)  ΠΟΕ, Έκθεση της ειδικής επιτροπής, WT/DS397/RW, 7 Αυγούστου 2015.
   
      (10)  ΠΟΕ, Έκθεση του δευτεροβάθμιου δικαιοδοτικού οργάνου, AB-2015-7, WT/DS397/AB/RW, 18 Ιανουαρίου 2016.